                                 Azərbaycan ədəbiyyatı tarixinin VII cildi:
                            1920-1980-ci illər mərhələsinə elmi-nəzəri baxış  
    On cilddə Azərbaycan ədəbiyyatı tarixinin 3 hissədən ibarət olan VII cildinin 2 hissəsi çapdan çıxıb.[footnoteRef:1] Nəşrin redaksiya şurası İ.Həbibbəyli (baş redaktor), Ş.Alışanlı, A.Rüstəmli (məsul redaktorlar),G.Qarayeva (məsul katib), M.Həsənli, Ə.Əsgərli, A.Bağırlı, S.Osmanlı, S.Quliyevadan ibarətdir. Kitaba 1920-1980-ci illərə dair icmallar və portret-oçerklər daxil edilib. Mövzular ədəbi dövrlər və istiqamətlər üzrə təqdim olunub.  [1:  Azərbaycan ədəbiyyatı tarixi (1920-1950-ci illər). /Sovet dövrü Azərbaycan ədəbiyyatı/. I hissə. Bakı, “Elm”,   
  2024, 1160 s.; Azərbaycan ədəbiyyatı tarixi (1960-1980-ci illər). /Azərbaycan ədəbiyyatında aralıq ədəbi nəsil və 
  sərt realizm – modernizm mərhələsi/. II hissə. Bakı, “Elm”, 2025, 925 s.] 

    Birinci hissə ön söz, iki fəsil, Azərbaycan və rus dillərində xülasə və Ədəbiyyat siyahısından ibarətdir. I fəsil “Postcümhuriyyət dövrü Azərbaycan ədəbiyyatı (1920-1930-cu illər)” adlı icmaldan (B.Əhmədov) və ona aid olan Poeziya, Nəsr, Dramaturgiya, Ədəbiyyatşünaslıq və ədəbi tənqid, Repressiya və ədəbiyyat bölümlərindən ibarətdir. Bu fəsildə 6 icmal (“Postcümhuriyyət dövrü Azərbaycan ədəbiyyatı (1920-1930-cu illər)” /B.Əhmədov/, Poeziya /S.Quliyeva/, Nəsr /T.Əlişanoğlu/, Dramaturgiya /T.Məsimov/, Ədəbiyyatşünaslıq və ədəbi tənqid /B.Əhmədov/, Repressiya və ədəbiyyat /A.Rüstəmli/), 12 portret-oçerk verilib: ”Mikayıl Müşfiq”, ”Böyükağa Talıblı” (S. Quliyeva), “Hacı Kərim Sanılı”,”Cəmo bəy Cəbrayılbəyli”,”Salman Mümtaz”,”Mustafa Quliyev” (A.Rüstəmli), “Məmməd Səid Ordubadi”(İ.Həbibbəyli), ”Cəfər Cabbarlı (A.Rüstəmli, T.Məsimov), ”Əmin Abid” (B.Əhmədov), ”Əli Nazim” (N. Şəmsizadə), ”Hənəfi Zeynallı” (Ş.Alışanlı), ”Məmməd Kazım Ələkbərli” (N.Qəhrəmanlı).
    II fəsil ”Sosrealizmin təşəkkülü və yeni meyillərin təzahürü (1940-1950-ci illər)” adlı icmaldan (B.Əhmədov) və ona aid olan Poeziya, Nəsr, Dramaturgiya, Ədəbiyyatşünaslıq və ədəbi tənqid bölümlərindən ibarətdir. Bu fəsildə 5 icmal ”Sosrealizmin təşəkkülü və yeni meyillərin təzahürü (1940-1950-ci illər)” /B.Əhmədov/, Poeziya /S.Quliyeva/, Nəsr /T.Əlişanoğlu/, Dramaturgiya /B.Əhmədov/, Ədəbiyyatşünaslıq və ədəbi tənqid /B.Əhmədov/, 35 portret-oçerk verilib: ”Süleyman Rüstəm”, ”Əliağa Vahid”, “Nigar Rəfibəyli”, ”Mirvarid Dilbazi”, “Mir Mehdi Seyidzadə” (S. Quliyeva), “Böyükağa Qasımzadə”  (A.Rüstəmli), “İslam Səfərli”, ”Mir Cəlal Paşayev”, ”Əyyub Abbasov”, “Məmməd Arif Dadaşzadə”, ”Məmməd Cəfər Cəfərov”, ”Əziz Şərif”, (İ.Həbibbəyli), ”Feyzulla Qasımzadə” (M.Mustafayev), ”Əli Sultanlı” (Z.Əsgərli), “Mirzağa Quluzadə” (Məmməd Əliyev), “Səməd Vurğun”(A.Salmanov, A.Bağırlı), “Rəsul Rza” (R. Ulusel), ”Mehdi Hüseyn”, “Əvəz Sadıq”, ”Cəfər Cəfərov” (T.Məsimov), ”Süleyman Rəhimov”(T.Əlişanoğlu), ”Əbülhəsən Ələkbərzadə” (Y.İsmayılov), “Sabit Rəhman” (B.Əhmədov), ”İlyas Əfəndiyev” (Y.Qarayev), ”Osman Sarıvəlli”, ”Mirzə İbrahimov”, ”Həmid Araslı”, ”Abbas Zamanov” (Ş.Alışanlı), ”Mikayıl Rəfili” (N.Qəhrəmanlı), “Məmmədhüseyn Təhmasib” (Q.Paşayev), ”Cəfər Xəndan” (İ. Məmmədli), ”Əhməd Cəmil”, “Məmməd Rahim” (Y.Əsgərova), ”Əli Vəliyev” (Q.Bayramov), ”Ənvər Məmmədxanlı” (D. Adilova). Azərbaycan və rus dillərində xülasələrin müəllifi S.Osmanova, Ədəbiyyat siyahısını hazırlayanlar A.Nəsirzadə və R.Fətiyevadır.
    Akademik İsa Həbibbəyli I hissənin “Sovet dövrü Azərbaycan ədəbiyyatı: sosialist realizmindən tənqidi realizmə və modernizmə” adlı ön sözündə 1920-1950-ci illər ədəbiyyatının elmi-nəzəri əsaslarından bəhs edərkən tezisləşdirib ki,  başlanğıc mərhələdə, yəni 1920-1930-cu illərdə ədəbiyyat yeni hakim ideologiya ilə klassik realizm və romantik ənənələrin mövcudluğu şəraitində təzahür edib, lakin yeni dövrün tələblərinə uyuşa bilmədiyindən, klassik sənətkarların ədəbi fəaliyyətində durğunluq, bədbinlik müşahidə olunub (Cəlil Məmmədquluzadə, Hüseyn Cavid, Əbdürrəhman Haqverdiev, Nəcəf bəy Vəzirov, Yusif Vəzir Çəmənzəminli və s.). 
    Bu illərdə mövcud proletkultçuluq hərəkatı milli ədəbiyyat və mədəniyyətə yabancı olub, klassik ədəbi ənənələrə zərbə vurub. Sovet quruluşunu idealizə edən “nikbin” yeni ədəbi nəsil təcrübəsiz olduğundan mövcud boşluğu dərhal doldura bilməyib, dekadens ədəbiyyatın  (çöküş, durğunluq) da təzahürünə zəmin yaranıb.
    Yeni dövrün ədəbiyyatı isə təşkilatlanmaq üçün  ədəbi cəmiyyətlərdən  başlayıb. “İldırım –Türk ədib və şairlər İttifaqı” adlı ilk dərnək (1925) Süleyman Sani Axundovun sədrliyi ilə yaradılıb və əsrin əvvəllərindəki yeni yazıçı və şairləri özündə birləşdirib. Dərnəyin orqanı “Ədəbi parçalar” məcmuəsi adlandırılıb. Məcmuə əsasən mövcud bədii ənənə materiallarını çap edib. Bu isə Quruluş əsri üçün sərfəli olmayıb. 1926-cı ildə yeni ədəbi nəsil “Gənc Qızıl Qələmlər İttifaqı”nı  yaradıb, təşkilat yeni yaradıcı qüvvələri ətrafında birləşdirib. “Ədəbiyyat Cəmiyyəti” üzvlərinin əksəriyyəti bu təşkilatda təmsil olunub. 30 noyabr 1926-cı ildə Teymur Hüseynovun sədrliyi ilə yaradılmış “Qızıl Qələmlər” cəmiyyəti yeni ədəbi təşkilat olaraq proletar ədəbiyyatının meydanını genişləndirib.
    1928-ci ildə Azərbaycan Proletar Yazıçıları Cəmiyyətinin yaradılması ilə köhnə yazıçılara ittihamlar artıb, ideoloji tapşırıqlar həyata keçirilib, türkçülüyə, müsavatçılığa, millətçiliyə qarşı mübarizə gücləndirilib. 
    24 aprel 1932-ci il ÜİK(b)P MK-nın “Ədəbiyyat və incəsənət təşkilatlarının yenidən qurulması haqqında” qərarı ilə mövcud yazıçılara vahid yaradıcılıq təşkilatında birləşmək üçün çağırışlar edilib. 
    1934-cü ildə SSRİ Yazıçılar İttifaqı, habelə,  Azərbaycan SSR Yazıçılar İttifaqı yaradılması ilə yaradıcı qüvvələr vahid təşkilatda birləşib, sosialist realizmi– sovet ədəbiyyatının vahid yaradıcılıq metodu kimi qəbul olunub.
    Milli təmayülçülük XX əsrin 30-cu illərinə qədər davam etsə də, “ölkədə proletar hegemonçuluğunun qüvvətləndirilməsi ilə aradan qaldırılıb.”[footnoteRef:2]  [2:      Azərbaycan ədəbiyyatı tarixi (1920-1950-ci illər). Sovet dövrü Azərbaycan ədəbiyyatı. VII cild, I hissə. Bakı,  
      “Elm”, 2024, 1160 s.; s.7] 

    Siyasi rejim mümkün ideoloji tədbirləri gücləndirməklə  öz ədəbiyyatını formalaşdırmaq cəhdində olub. “Bədii ədəbiyyat sahəsində partiyanın siyasəti haqqında” (1925), “Ədəbi-bədii təşkilatların yenidən qurulması haqqında” (1932), “Zvezda” və “Leninqrad” məcmuləri haqqında” (1946)  verilmiş qərarlar partiyalı ədəbiyyat prinsiplərinə, siyasi sistemin  ideoloji silahına çevrilməsinə xidmət edib, Sovetlər İttifaqı, o cümlədən Azərbaycanda Sovet ədəbiyyatı mərhələsini formalaşdırıb. Akademik İsa Həbibbəyli “Sovet dövrü Azərbaycan ədəbiyyatı: sosialist realizmindən tənqidi realizmə və modernizmə” adlı ön sözündə  “Sovet ədəbiyyatı” istilahının  ədəbi-ideoloji mənasına varıb, sosialist realizmi yaradıcılıq metodunun müəyyənliyindən, yeni yaradıcılıq təmayüllərindən söz açıb, sovet dövrü Azərbaycan ədəbiyyatının iki yönü: Azərbaycan Sovet ədəbiyyatı başlanğıcı və Sovet dövrü Azərbaycan ədəbiyyatı başlanğıcının elmi-nəzəri izahını verib, bunlar arasında tarixi-sosial gerçəkliyin nisbətini göstərib,1920-1950-ci illər, habelə, 1960-1980-ci illər ədəbiyyatının kəsişən və ayrılan bədii-estetik xüsusiyyətlərini aydınlaşdırıb, 1960-1980-ci illərin yeni tipli  ədəbiyyatını, “sərt realizm” deyilən modernizm mərhələsini səciyyələndirib.
    Akademik İsa Həbibbəyli ön sözündə məsələnin elmi-nəzəri əsaslarına diqqət yetirib, bu iki ədəbi mərhələnin hüddudlarını ayırıb, mühüm tezis və müddəalar irəli sürüb. Alim hesab edib ki, Azərbaycan sovet ədəbiyyatı bütün janrlarda Kommunist Partiyası, Oktyabr ideyaları, sovet quruluşunu reallizə edən bədii əsərlər təqdim edib (Cəfər Cabbarlının “Sevil”, “Almaz”, Süleyman Rəhimovun “Şamo”, “Saçlı”, “Mehman”, Ə. Vəliyevin “Yoxuşlar”, Mehdi Hüseynin “Abşeron”, Yeraltı çaylar dənizə axır”, Əbülhəsən, Süleyman Rüstəm, Məmməd Rahim və başqalarının əsərləri). Bunlar sovet həyat tərzini, sosializm uğrunda mübarizəni təsvir edib, sosializm ideyaları fonunda həyatın dərin qatlarına, insan mənəviyyatı və psixologiyasının reallıqlarına enib. Belə əsərlərdə həm sovet quruluşunun hadisə və prosesləri, həm də dövrün sosial ruhu, dramatizmi, təzadları və insan taleləri realistcəsinə  əksini tapıb. 
    Alimə görə, Səməd Vurğun, Rəsul Rza, Mikayıl Müşfiq poeziyasındakı bədii vüsət və millilik ruhu onların ideoloji məğzini təbii ki, üstələyib. Eləcə də, Süleyman Rüstəm, Əliağa Vahid, Mir Cəlal,  Mirzə İbrahimov, Manaf Süleymanov, Ənvər Məmmədxanlı, İlyas Əfəndiyev, İsmayıl Şıxlı, Bəxtiyar Vahabzadə, Hüseyn İbrahimov, İslam Səfərli və başqalarının yaradıcılığındakı həyat həqiqətləri onların ideoloji mahiyyətindən üstün keyfiyyətdə olub. Bu mənada alim Azərbaycan sovet ədəbiyyatını yalnız ideoloji mahiyyətli ədəbiyyat kimi dəyərləndirməyib. Konsepsiya müəllifinə görə, Sovet dövründə əsl ədəbiyyat nümunələri də yaradılıb. Alim yazıb: “Bu dövrdə zamanı dərindən qavrayan ədəbiyyat sinfi mübarizələrin beynəlxalq mühitin fonunda mövcud ideologiyaya münasibətdə qarşıdurma nümayiş etdirmədən həyati prosesləri, sadə adamların mənəvi aləmini, gələcəyə olan ümidlərini də təsvir etməyi bacarmışdır.”[footnoteRef:3]  [3:  s.19] 

    İsa Həbibbəyli Sovet dövrü ədəbiyyatında bir spesifik cəhət də görüb, bu da onun mövcud ideologiyaya qarşı müqavimət potensiyasının mövcudluğu ilə əlaqəlidir (Səməd Vurğunun "Komsomol” poeması, Mirzə İbrahimovun “Gələcək gün”, Mir Cəlalın “Bir gəncin manifesti”, Mehdi Hüseynin “Yeraltı çaylar dənizə axır”, İlyas Əfəndiyevin “Sən həmişə mənimləsən”, İsmayıl Şıxlının “Dəli Kür”, Bəxtiyar Vahabzadənin “Gülüstan”, Ənvər Məmmədxanlının “Babək”, Hüseyn İbrahimovun “Sabahın sorağında” və başqa  əsərlərin milli xarakter müəyyənliyi). Alimə görə, bu baxımdan “altmışıncılar” nəsli sovet ideologiyasından uzaq, həyat reallıqları və mənəvi-psixoloji dəyərləri əks etdirən əsərlərin müəllifləri olub,  1970-1980-ci illərin ədəbiyyatı bədii-estetik və fəlsəfi-əxlaqi keyfiyyətində daha fərqli sənətkarlıq, poetika xüsusiyyətləri əxz edib. İsa Həbibbəyli yazıb ki, belə fərqlər nəzərə alınanda Sovet dövrü Azərbaycan ədəbiyyatının mövqeyi Azərbaycan sovet ədəbiyyatı anlayışından daha “üstün” görünür. Müəllif yazıb ki, sovet dövrü Azərbaycan ədəbiyyatı ənənələri etibarilə XX əsrin əvvəlləri milli-demokratik ədəbiyyatın ab-havasına köklənib, inkişaf perspektivliyinə görə gələcək müstəqillik dövrü ədəbiyyatını özünə uyuşdurub... Alim konsepti belədir ki, “Sovet dövrü Azərbaycan ədəbiyyatı sosializm quruluşundan əvvəlki milli ruhlu ədəbiyyatla özündən sonrakı istiqlal ədəbiyyatı arasında körpüdür.”[footnoteRef:4] [4:  s.20] 

    İsa Həbibbəyli hesab edib ki, sosialist realizmi yaradıcılıq metodu geniş missiyasını XX əsrin 50-ci illərindən itirməyə başlayıb. Sənətdə yeniləşmə və dəyişmələrin obyektiv və subyektiv səbəblərini İsa Həbibbəyli Sov.İKP-nin XX qurultayında (1956) stalinizmin, şəxsiyyətə pərəstişin tənqidi, Xruşşov mülayimləşməsi, habelə, İlya Erenburqun “Mülayimləşmə” povestinin nəşri  ilə bağlı şərh edib.
    Tarixi-ədəbi proses 1960-cı illərdə dərinləşib. Ədəbiyyat və incəsənətdə sosial-mənəvi reallıqların miqyası ideologiyanın diqtəsini üstələyib. Yeni və yaşlı nəsil əsərlərində gerçək həyat materialı ilə insan surətlərinin mövqeyini qüvvətləndirib (Süleyman Rəhimovun “Ana” abidəsi, “Qafqaz qartalı”, Əli Vəliyevin “Budağın xatirələri”, “Samovar tüstülənir”  və başqaları).
     İsa Həbibbəyli milli poeziyada yeni istiqamətin başlanğıcı kimi Rəsul Rzanın modern şeirlərini, sərbəst şeir məktəbini göstərib (həm də “Qızıl gül olmayaydı” poemasını repressiya mövzusunda ilk bədii nümunə kimi təqdim edib). “Sarı dana və balaca qız” şeirini Azərbaycan ədəbiyyatında sosialist realizminin sədlərini qıran  ciddi poeziya nümunəsi, “Rənglər” silsiləsini isə dünya ədəbiyyatı miqyasında sənət hadisəsi hesab edib. İ.Həbibbəyliyə görə, Azərbaycan ədəbiyyatında sırf sovet ideologiyasına xidmət edən əsərlər çox olmayıb. İ.Stalinin vəfatından sonra siyasi iqlimdə dəyişmələrin başlanması ilə ədəbiyyatda ideologiyanın mövqeyi də xeyli zəifləyib.
    Azərbaycan sovet ədəbiyyatı çoxəsrlik  ədəbi fikrimizin xüsusi mərhələsidir. Azərbaycan ədəbiyyatında sosialist realizmi dövrü olan  bu mərhələ 1920–1950-ci illəri əhatə edib, “altmışıncılar”ın ədəbiyyata gəlişi ilə xarakterini dəyişməli olub.
    1960-1980-ci illər mərhələsində Azərbaycan ədəbiyyatı xalqın milli-mənəvi oyanışı, azadalığı və istiqlalı uğrunda mübarizə aparıb, ölkənin dövlət müstəqilliyinə hazırlanmasında mühüm rol oynayıb. 
    Alimə görə, milli istiqlal uğrunda mübarizə ədəbiyyatı ölkəmizdə dövlət müstəqilliyinin bərpası, xalqın azadlığa, istiqlala qovuşması kimi tarixi mərhələnin ədəbiyyatı olub. Akademik yazıb ki, milli-mənəvi özünüdərkə qayıdış mərhələsi ilə istiqlal uğrunda mübarizə mərhələsi bir-birindən ayrı olmayıb,  vahid ədəbi-tarixi prosesin tərkib hissəsi kimi çıxış edib.  Milli-mənəvi özünüdərkə qayıdışla istiqlal bədii fikrinin vahid ideya-məfkurə cəbhəsi yaranıb. “Bu dövrün birinci mərhələsi olan milli-mənəvi özünüdərkə qayıdış  XX əsrin 60-cı illərindən etibarən sovet dövrü Azərbaycan ədəbiyyatının içərisində yetişib formalaşmış yeni ədəbi nəslin yaratdığı ədəbiyyatı əhatə edir.”[footnoteRef:5]  [5:  s.23] 

     Sosialist realizmi yaradıcılıq metoduna qarşı təftişçi baxışlar XX əsrin 60-cı illərinin əvvəllərindən başlayıb, “məşhur realizm müşavirələrində sosialist realizminin inkişaf mərhələlərinin yenidən təhlil edilib dəyərləndirilməsinə dair mülahizələr irəli sürülüb.”[footnoteRef:6] [6:  s.23] 

    Akademik İ.Həbibbəyli A.Ovçarenkonun elmi-nəzəri fikirinə istinadən səsləndirib ki, sosialist realizminin tərkibində sosialist-tənqidi realizmi və sosialist romantizmi kimi yeni,  müstəqil yaradıcılıq metodları formalaşıb, həmin yönlər üzrə yazıçılar qruplaşıb,  bu isə məntiqi mənada sosialist realizminin parçalanmasının etirafı olub.
    İsa Həbibbəyli Ulu öndər Heydər Əliyevin  ədəbiyyatda milli-mənəvi özünüdərk, istiqlal uğrunda mübarizə, milli ideal və xalq taleyi məsələsində göstərdiyi ədəbiyyat siyasəti üzərində ayrıca dayanıb. Bildirib ki, Heydər Əliyev epoxası ədəbi-ictimai fikrin milli özünüdərk səviyyəsinə yetişməsində tarixi mərhələ olub. İ.Həbibbəyli böyük Azərbaycançılıq ədəbiyyatını H.Əliyevin  “qızıl dövrü” kimi xarakterizə edib (Bəxtiyar Vahabzadə, İsa Hüseynov, İsmayıl Şıxlı, Xəlil Rza Ulutürk,  Balaş Azəroğlu, Məmməd Araz, Nəbi Xəzri, Hüseyn Arif, İslam Səfərli, Qabil, Söhrab Tahir, Nəriman Həsənzadə, Zeynal Xəlil, Hüseyn İbrahimov, Salam Qədirzadə, Hüseyn Razi, Pənahi Makuli, Cəmil Əlibəyov, Tofiq Bayram və başqalarının əsərləri).
    İsa Həbibbəyliyə görə, “əllincilər” ədəbi nəsli XX əsrin əvvələri Cəlil Məmmədquluzadə ədəbi məktəbi ilə “altmışıncılar” arasında möhkəm ədəbiyyat körpüsü olub. Alim “əllinciləri” funksiyasına görə Azərbaycan ədəbiyyatının “ara nəsli” hesab edib. Yazıb ki, 1920-1930-cu illərində ədəbiyyata gələn Süleyman Rəhimov, Əli Vəliev, Süleyman Rüstəm, Məmməd Rahim, Əbülhəsən kimi şair və yazıçılar “altmışıncılar”ı əlaqələndirən “ara nəsil”dir. “Əllincilər” milli ədəbiyyatın sovet ideologiyasından ayrılmasında ilkin  proseslərin bayraqdarı, Xruşşov mülayimləşməsinin ədəbiyyata gətirdiyi ilk dalğanın təmsilçiləri olublar. 
    “Altmışıncılar”: Anar, Elçin, Fikrət Qoca, Əli Kərim, Sabir Əhmədli, Yusif və Vaqif Səmədoğlular, İsi Məlikzadə, Fikrət Sadıq, Fərman Kərimzadə, Musa Yaqub, İsa İsmayılzadə, Ələkbər Səlahzadə, Əli Vəkil və bir çox başqaları, “Yetmişincilər”: Mövlud Süleymanlı, Kamal Abdulla, Sabir Rüstəmxanlı, Məmməd İsmayıl, Çingiz Abdullayev, Natiq Rəsulzadə, Hidayət, Ramiz Rövşən, Vahid Əziz, Çingiz Əlioğlu, Nüsrət Kəsəmənli, Azər Abdulla  və bir çox başqaları yeni tarixi mərhələdə ədəbiyyatı xalqın real həyatına, onun milli ideyalarına doğru daha çox yaxınlaşdırıblar. 
    Ədəbi prosesdə tənqidi realizm xüsusiyyətləri də diqqəti cəlb edib. 1970-ci illər mərhələsində Azərbaycan ədəbiyyatında azərbaycançılıq ideyası, hətta milli istiqlal uğrunda mübarizə ideyaları genişləndikcə tənqidi realizm xüsusiyyətləri də canlanıb. 
    Ədəbiyyat və incəsənətdə milliləşmə prosesləri xalqın milli-mənəvi özünədərki, habelə, tarix və soykökünə qaydışa xidmət edib. Bu mənada XX əsrin 60-80-ci illəri Azərbaycan ədəbiyyatında xüsusi mərhələyə çevrilib (Bəxtiyar Vahabzadə, Xəlil Rza Ulutürk,  Məmməd Araz, Fərman Kərimzadə, Sabir Rüstəmxanlı, Zəlimxan Yaqub və başqalarının fəaliyyəti).
    Azərbaycan ədəbiyyatında “Altmışıncılar” ədəbi nəslinin meydana çıxması ilə sosialist realizmi ədəbiyyatının xarakteri dəyişib: kiçik adamlar, əyri-köndələn küçələr, adi əhvalatlar, korrektor, məhəllə uşaqları, pinəçi, arabaşı və s. obrazlar – XX əsrin əvvəllərindəki kiçik adamların bu və ya digər şəkildə davamı olub 1960-1970-ci illərdə yenidən ədəbiyyata qayıdıb. Gerçək həyat hadisələri, adi insanların həyatı, mənəviyyatda gedən proseslər dərin bədii təsvirini İsa Hüseynov, Anar, Elçin, Sabir Əhmədli, Yusif Səmədoğlu, İsi Məlikzadə, Fərman Kərimzadə, Fikrət Qoca, Əli Kərim, Fikrət Sadıq, Firuz Mustafa, Əli Əmirli, Ramiq Muxtar yaradıcılığındakı obrazlarda tapıb. 
    1970-ci illərdə Azərbaycan ədəbiyyatında azərbaycançılıq uğrunda mübarizə əzmi güclənib (Bəxtiyar Vahabzadə, Xəlil Rza Ulutürk, Məmməd Araz, İsmayıl Şıxlı, Abbas Zamanov, Ziya Bünyadov, Xudu Məmmədov və başqalarının fəaliyyəti). 1970-1980-ci illərdə Azərbaycan ədəbiyyatının milli ruhu, vətəndaşlıq mövqeyi qüvvətlənib. Bu da milli-mənəvi özünüdərkə, ümummilli ideyalara, yeni insana qayıdışın yekunu olub (xüsusilə, Sabir Rüstəmxanlının “Ömür kitabı”, “Cavadxan” poeması, Hidayətin “Qara Yanvar”, “Didərginlər”, “Burdan bir atlı keçdi” kitabları...). 
    İ.Həbibbəyliyə görə, Azərbaycan milli istiqlal ədəbiyyatı 1980-ci illərin  axırlarından yaranmağa başlayıb, ölkəmizdə müstəqil dövlətçiliyin bərpa olunması mərhələsini əhatə edib. Siyasi üstqurumun dəyişməsi, müstəqil dövlətçilik  uğrunda mübarizə milli istiqlal ədəbiyyatının yaranmasını şərtləndirib. Hətta Qarabağ mövzusu, müstəqillik uğrunda mübarizə, “Qanlı Yanvar” mövzuları janr müxtəlifliyi ilə bərabər, marş ruhlu şeirlər də doğurub. 1980-ci illərinin axırları, 1990-cı illərin əvvəllərində Azərbaycan ədəbiyyatı xalqın milli azadlıq mübarizəsinin fəal təbliğatçısı və təşviqatçısı olub (Bəxtiyar Vahabzadə və “Şəhidlər” poeması, Xəlil Rza Ulutürk və “Lefortovo” şeirləri, Məmməd Araz və “Qalx, ayağa Azərbaycan” poeması, Əzizə Cəfərzadə və ağıları, Məmməd Aslan və “Ağla qərənfil ağla”, Sabir Rüstəmxanlı və “Ömür kitabı”, Rüstəm Behrudi və “Dar ağacı”. Və s.).
     İsa Həbibəyli hesab edib ki, Azərbaycan ədəbiyyatının milli özünüdərk və istiqlalçılıq dövrü sənətdə modernizm mərhələsini doğurub və yaradıcıları meydana çıxıb (Rəsul Rza və məktəbi). XX əsrin 60-cı illərindən başlayaraq sosialist realizmi mövqeyinin zəifləməsi ilə Azərbaycan ədəbiyyatında yenidən modernist hərəkat başlanıb.
    Ədəbiyyatşünas-alimə görə, Azərbaycan ədəbiyyatında modernizm cərəyanı konkret tarixi dövrü – XX əsrin 60-80-ci illərini əhatə edib. Bu, Azərbaycan ədəbiyyatında modernizmin makroepoxası kimi dəyərləndirilən mərhələdir. Modernizm üçün səciyyəvi olan müasirlik, novatorluq, ümumən, modernləşmə kimi bədii xüsusiyyətlər 1960-1980-ci illərin bütün nəsillərinin yaradıcılığında təzahür edib. Modernizmin lokomotivini isə “altmışıncılar” çəkib gətirib.
    “Altımışıncılar” ədəbi nəsli XX əsrin 60-cı illərində ədəbiyyatımızdakı klassik tənqidi realizm ənənəsini – mollanəsrəddinçiliyə qayıdışı həyata keçirib, həyatı və insanı yenidən kəşf etməyə doğru yol açıb. “Altımışıncılar”ın tənqidi realizmi klassik tənqidi realizmdən fərqli olaraq eyni zamanda siyasi yolla tənqid etmək üsulunu izləyib. “Onların yaradıcılığında sovet cəmiyyətinin tənqidi yox, daxildən çökməsi, çürüməsi, aşınması prosesləri və cəmiyyətin yeniləşməsi, müasirləşməsi zərurəti, habelə, insanın daxili-mənəvi təkamülü öz əksini tapmışdır. Bu yeni keyfiyyətli tənqidi realizm, əslində sosialist realizmindən modernizmə keçidin başlanğıcı idi...”[footnoteRef:7] [7:  s.37] 

      İ.Həbibbəyli bildirib ki, sosialist realizmindən modernizmə keçid  təbii ki, yeni tipli tənqidi realizmdən keçməklə təzahür edib (Anarın “Molla Nəsrəddin- 66”, habelə,  “Molla Nəsrəddin – 86” hekayələr silsiləsi, “Qobustan”, “Ulduz”, “Azərbaycan”, “Ədəbiyyat və incəsənət” orqanları, Elçinin “Sos”, “Açıq pəncərə”, “Mahmud və Məryəm”, “Ağ dəvə”, “Ölüm hökmü”, Sabir Əhmədlinin “Toğana”, “Yamacda nişanə”, “Mavi gümbəz”, “Dünyanın arşını” əsərləri, N.Həsənzadənin “Kimin sualı var?” poeması, “Bütün Şərq bilsin” dramı, S.Rüstəmxanlının “Qan yaddaşı” əsəri və başqaları).
    Modernizm isə tarixən olduğu kimi bir çox ədəbi cərəyanlarla müşayiət olunub (ekzistensializm, dekadentizm, sürrealizm, postmodernizm, magik realizm və sair).
                                                                                                       ***
    Akademik İsa Həbibbəyli 10 cilddə Azərbaycan ədəbiyyatı tarixinin 1960-1980-ci illərə aid VII cildinin II hissəsini “Azərbaycan ədəbiyyatında aralıq ədəbi nəsil və sərt realizm –modernizm mərhələsi” adlandırıb.[footnoteRef:8] Akademik XX əsr (sovet dövrü) Azərbaycan ədəbiyyatının iki yönünü ayırıb: ideoloji meyilli Azərbaycan sovet ədəbiyyatı və milli-mənəvi təkamülə meyilli sovet dövrü Azərbaycan ədəbiyyatı. [8:   Azərbaycan ədəbiyyatı tarixi (1960-1980-ci illər). 10 cilddə. VII cild, II hissə. Azərbaycan ədəbiyyatında aralıq  
    ədəbi nəsil və sərt realizm –modernizm mərhələsi. Bakı, “Elm”, 2025, 925 s.
] 

    Alim birinci yönü XX əsrin əvvəllərinə aid olan ideologiyalaşma prosesləri, ədəbi-tarixi prosesdə sinfi ədəbiyyata aid edib ki, bu da sovet quruluşuna xidmətdə olub (Səməd Vurğun, Mikayıl Müşfiq, Rəsul Rza, Mir Cəlal, Mehdi Hüseyn, İlyas Əfəndiyev, Ənvər Məmmədxanlı və s.-in əsərləri).
    Müəllif ikinci yönü milli ruhlu, ictimai-mənəvi inkişafı xarakterizə eləyən sovet dövrü Azərbaycan ədəbiyyatına aid edib. Müəllifə görə, bu da birinci ilə,– ideologiyalaşma prosesləri, sinfi ədəbiyyatla, sovet quruluşuna xidmət edən ədəbiyyatla  oppozisiya yaratmayıb, yəni onunla iç-içə xalq həyatı və mənəviyyatına qayğı göstərib.
    İ.Stalinin vəfatından sonra cəmiyyətdə “mülayimləşmə” prosesləri başlayıb. 14 fevral 1956-cı ildə XX partiya qurultayı çağırılıb, bu da bədii yaradıcılıq sahəsində əsaslı dəyişikliklərin yaranmasına yol açıb. Milli gerçək həyata, insana doğru ideoloji əhəmiyyətli bədii proseslər başlanıb. 
    Akademik İsa Həbibbəyli XX əsrin əvvəllərinə aid olan ideologiyalaşma prosesləri ilə milli ruhlu düşüncə arasında sosial-siyasi və ədəbi-mənəvi bağları əllinci illər ədəbi nəslində görüb: Bəxtiyar Vahabzadə, İsa Hüseynov, İmran Qasımov, Xəlil Rza, Məmməd Araz, Nəbi Xəzri, Qabil, Balaş Azəroğlu, Nəriman Həsənzadə, Həsən Seyidbəyli, İslam Səfərli, Əlfi Qasımov, Gülhüseyn Hüseynoğlu, Qasım Qasımzadə, Salam Qədirzadə, Hüseyn Abbaszadə, Hüseyn İbrahimov, Hüseyn Razi, Cəmşid Əmirov, Tofiq Mahmud, İlyas Tapdıq, Rüfət Əhmədzadə, Hikmət Ziya və başqalarının yaradıcılığında görüb.
    Müəllif “Əllincilər” ədəbi nəslini “Əllincilər”lə “altmışıncılar” ədəbi nəsli arasında keçid hesab edib. Yəni “Əlllincilər”i Azərbaycan ədəbiyyatının “Aralıq ədəbi nəsli” adlandırıb. Yazıb: “Əllincilər ədəbi nəsli sovet ideologiyasının buzunu əridib, tilsimi sınıdırıb. “Əllincilər” ədəbiyyatı vahid yaradıcılıq metodu – sosialist realizminə ilk zərbə olub. “Əllincilər” mövcud siyasi-ideoloji forma və məzmununca milli ədəbiyyatın yaranmasına zəmin yaradıb. “Əllincilər” ədəbi nəsli sovet quruluşuna loyal münasibət bildirib, siyasi proseslərdən yayınıb, həyata və insana doğru hərəkata başlayıb.”[footnoteRef:9] [9:  s.38] 

     Alimin fikrincə, “Əllincilər” özünü daha çox poeziyada göstərib. Mülayimləşmə dövrünün ideologiyasından uzaqlaşma prosesləri, yeni tipli ədəbiyyata doğru dönüşü  alim Bəxtiyar Vahabzadənin “Bahar” (1950), “Çinar” (1956), “Sadə adamlar” (1956), “Aylı gecə” (1958), “Şəbi-hicran” (1958), ”Gülüstan” (1958), Xəlil Rzanın  “Afrikanın səsi”, “Ana dili”, Məmməd Arazın “Bahar gəlir” (1957), “Sevən gözlər” (1959), “Araz axır”,  Cabir Novruzun “İnsan məhəbbəti”, Qabilin “Səhər açılır”, “Sahil işıqları”, Qasım Qasımzadənin “Bizim kənd” “Bizim səhər”, “Bizim dağlar” kimi şeirlərinə aid edib.
    “Aralıq ədəbi nəsil”in poeziyası Azərbaycan şeirini 1930-1940-cı illərin ideoloi-məfkurəvi poeziyasından “Altmışıncılar”ın adi həyat hadisələri, sadə adamların mənəvi aləminin ifadəsinə doğru aparıb.
    Müəllifə görə, bədii nəsrdə “Əllincilər” sovet quruluşu şəraitində insan talelərini, mənəvi münasibətləri, çətinlikləri, problemləri bədii təsvirə gətirib (İsa Hüseynov İsmayıl Şıxlı, Əlfi Qasımov, Salam Qədirzadə, Cəmşid Əmirov,  Emin Mahmudov, Gülhüseyn Hüseynoğlu, İmran Qasımov, Əfqan, Hüseyn İbrahimov, Çingiz Hüseynov, Hüseyn Abbaszadə, Əbülfəz Abbasquliyev, Ələviyyə Babayeva, Gəray Fəzli, Xalidə Hasilovana və başqaları). Bu mənada İsa Həbibbəyli “əllincilər”i həm də ağsaqqal nəsillə cavan ədəbi nəsil arasında  münasibətlərin göstəricisi kimi qiymətləndirib. 
     “Əllincilər”, yəni “Aralıq ədəbi nəsil” mənəvi inkişafda yeni tarixi dövrü başlayıblar. İsa Həbibbəyli “Əllincilər”i Azərbaycan ədəbiyyatının tarixi dönüş mərhələsi kimi xarakterizə edib. Bildirib ki, bu ədəbi nəslin fəaliyyəti, xidmətləri elmi surətdə araşdırılıb dəyərləndirilməli, ona obyektiv qiymət verilməli, bu sahədə sistemli tədqiqat aparılmalıdır.
    Nəzəriyyəçi-alim sosialist realizmi yaradıcılıq metodunun getdikcə zəifləməsinin səbəblərini “altmışıncılar” ədəbi nəslinin fəallığında görüb. Ümumən, tənqid və ədəbi proses ümummilli ədəbiyyatın inkişafında “Altmışıncılar”ı xüsusi mərhələ kimi qəbul edib. Bu baxımdan Anar, Elçin, Əli Kərim, Sabir Əhmədli, Yusif Səmədoğlu, İsi Məlikzadə, Ələkbər Salahzadə, Fikrət Sadıq, İsa İsmayılzadə, Çingiz Ələkbərzadə, Vaqif Səmədoğlunun bədii fəaliyyəti sovet ideologiyasının təzahürləri ilə oppozisiya üstünlüyü şəraitində keçib. Bədii nəsrdə Anar “Bayram həsrətində”, “Keçən ilin son gecəsi”, “Yaxşı padşahın nağılı”, “Mən,  sən, o və telefon söhbəti”, “Asılqanda işləyən qadın”, “Gürcü familiyası”, “Molla Nəsrəddin – 66”, “Molla Nəsrəddin – 86”, “Ağ liman”, “Beşmərtəbəli evin altıncı mərtəbəsi”, Elçin “Min gecədən biri”, “Sos”, “Açıq pəncərə”, “Gümüşü, narıncı, məxməri”, “Bu dünyadan qatarlar keçər”, “Mahmud və Məryəm”, “Ağ dəvə”, Sabir Əhmədli “Aran”, “Görünməz dalğa”, “Dünyanın arşını”, “Yamaca nişanə”, “Toğana”, “Yasamal gölündə qayıqlar üzür”, “Mavi günbəz”, “Gedənlərin qayıtmağı”, “Yasaq edilmiş oyun”, “Gülmalı kişinin axırı”, İsi Məlikzadə “Həsrətin sonu”, “Özgə anası”, “Kövrək qanadlar”, “Küçələrə su səpmişəm”, “Yaşıl gecə”, “Günəşli payız”, “Gümüşgöl əfsanəsi” kimi əsərlərilə xüsusi  diqqət çəkib.
    İsa Həbibbəyli poeziyada Əli Kərim, Fikrət Qoca, Fikrət Sadıq, Ələkbər Salahzadə və İsa İsmayılzadəni  analitik, intellektual çalarlı lirik düşüncələrin şairləri kimi ayrıca səciyyələndirib...
***
    Akademik İsa Həbibbəyliyə görə, “Altmışıncılar” milli ədəbiyyatın XX əsrin əvvəllərinə  aid olan realist-romantik ənənələrini yenidən dirçəldib, həyat və insan mənəviyyatına köklənib, adiliklərin və aliliklərin ədəbiyyatını yaradıb. 
    “Altmışıncılar” sosialist realizmi yaradıcılıq metodunun mövqeyini sarsıdıb, sovet ədəbiyyatı anlayışına zərbə vurub.  İsa Həbibbəyli bildirib ki, sinfi mübarizə konflikti, xalqlar dostluğu məfkurəsi, tarixi nikbinliyə köklənmiş sosialist realizmi ədəbiyyatı təsviri və təbliği xarakterdə olub, bu ədəbiyyata “altmışıncılar” həyatın və cəmiyyətin, habelə, insan mənəviyyatının təsvir  və tərənnümünü gətirib. İsa Həbibbəyli bu ədəbiyyatı modern ədəbiyyat adlandırıb. Bu ədəbiyyat yeni xarakterli, gerçəkçi ədəbiyyat olub, sərt realizmə, modernizmə əsaslanıb, – deyə akademik bildirib. O, elmi-nəzəri qənaətə gəlib ki, “Altmışıncılar” – yeni tənqidi realistlər,  başqa sözlə, sərt realizm sovet dövrü şəraitində kiçik adamaları yenidən ədəbiyyata qaytarıb: bu dəfə Mirzə Cəlildən, “Molla Nəsrəddin”dən fərqli olaraq onun qalıbında çoban, pinəçi, işıqçı və sair obrazlar bədii təsvirə gəlib. Müxtəlif janrlar üzrə satirik ədəbiyyat genişlənib, bədii dil və üslubun sadəliyi artıb, xalq danışıq dilinə meyil güclənib, ədəbi dilin daxili imkanları ilə bədii mətn zənginləşib, neologizmlərə maraq artıb. Bu da 1950-ci illər “aralıq ədəbi nəslin”in hesabına olub, yeni ədəbiyyat epoxasına, sərt realizmə – modernizmə  zəmin yaranıb. 1970-ci illərdə mövcud bədii ənənə daha da möhkəmlənib, milli ədəbiyyat azadlıq ideyalarına yenidən köklənib, yenidən səfərbər olunub.1970-ci illərin ədəbiyyatı tarix və müasirliyə  güclü vətəndaşlıq duyğusu aşılayıb. Alim bu məfkurə ətrafında Sabir Rüstəmxanlı, Hidayət, Zəlimxan Yaqub, Nurəngiz Gün, Kamal Abdulla, Mövlud Süleymanlı, Aqil Abbas, Seyran Səxavət, Afaq Məsud, Səyyad Aranın adlarını çəkib, onların simasında ictimai problemlər, milli azadlıq ideyaları açıq tendensiya ilə gündəmə gəlib, ədəbiyyat və incəsənətdə dekonstruksiya meyilləri güclənib... 
    İsa Həbibbəyli milli istiqlal idealı ilə ədəbiyyata gəlmiş  “səksənincilər”i müstəqil dövlətçilik ideyalarının təbliğində ədəbi-tarixi mərhələ kimi dəyərləndirib.
     Ədəbiyyatşünas-alim  müstəqillik dövrü Azərbaycan ədəbiyyatı haqqında da elmi-nəzəri fikir bildirib. Yazıb ki, əvvəl mövcud ədəbi qruplar birləşib, sonra onların sayəsində yeni ideya-estetik prinsiplər müəyyənləşib, formalaşmış bədii üslublar və ədəbi cərəyanlar eyni zamanda yeni ədəbi nəsilləri meydana çıxarıb.
    Akademik İsa Həbibbəyli ön sözündə müstəqillik dövrünün çoxmetodlu bədii ədəbiyyatı, onun nəzəri-estetik əsaslarından  danışib, ədəbi dövrləşdirmə konsepsiyasının bununla bağlı elmi müddəalarına toxunub. Bildirib ki, ölkəmizdə təkmetodlu ədəbiyyatdan çoxmetodlu ədəbiyyata tədrici keçid müstəqillik illərindən başlanıb. Fəqət... “altmışıncılar”ın simasında sosialist realizmi yaradıcılıq metodu ilə yanaşı, yeni tənqidi realizm, başqa sözlə, sərt realizm, habelə, ekzistensializm cərəyanları təzahür etməklə təkmetodlu ədəbiyyatdan çoxmetodlu ədəbiyyata,– keçid mərhələsinə qədəm qoyulub.
    Alim modernizmə xüsusi münasibətində bildirib ki, sosialist realizmindən modernizmə keçid prosesində klassik tənqidi realizm yenidən canlanıb, onunla yanaşı, Qərbdən gələn ekzistensial ədəbi cərəyanların da müəyyən rolu olub. Bu baxımdan tənqidi realizm ekzistensializm və modernizm cərəyanlarının yaranması üçün güclü zəmin yaradıb.
    Ədəbiyyat tarixçisinin elmi-nəzəri mühakimələri, tezis və müddəaları mövcud ədəbiyyatşünaslığın zəngin təcrübəsinə əsaslanıb, ədəbi-tarixi ənənə üzərində inkişaf etdirilib. O, XX əsrin 60-cı illərindən başlayaraq sosialist realizmi yaradıcılıq metodunun içində yeni meyillərin və təmayüllərin mövcud olduğu  qənaətini xatırladıb. Məsələn, sosialist realizmi yaradıcılıq metodunun tərkibində sosialist tənqidi realizminin mövcudluğu, habilə, inqilabi romantika, yaxud sosialist romantizminin təzahürü ilə bağlı tezis və müddəalar...
    “Altmışıncılar” Mirzə Cəlil və “Molla Nəsrəddin” ənənələrini rəsmən büruzə verməklə, məntiqi mənada sosialist realizmindən uzaqlaşıb tənqidi realizmə üz tutduqlarını bəyan ediblər. “Altmışıncılar” ədəbi hərəkata çevrilməklə tənqidi realizmin işini yenidən canlandırıblar. Bu sahədə Ulu öndər Heydər Əliyev  ədəbiyyat və incəsənətə qayğı göstərib, “Qobustan”ı, Anarı, Bəxtiyar Vahabzadəni, Xəlil Rza Ulutürkü, Maqsud və Rüstəm İbrahimbəyovları dissident təhlükəsindən qoruyub. 
    İsa Həbibbəyli mövcud “Altmışıncılar”ın yaratdığı bədii metodun adı ətrafında da fikir söyləyib. Bildirib ki, sovet sənətşünasları 1950-1960-cı illər realizmini tənqidi meyillərinə görə “sərt realizm” kimi qiymətləndiriblər. Alim də sərt realizmi XX əsrin əllinci illərində başlanan, altmışıncı illərində ədəbi hərəkata çevrilən yeni tipli modern ədəbiyyatın “izm”i kimi dəyərləndirib. Alimə görə, sərt realzim anlayışı tənqidi realizmdən daha kəskin realizm deməkdir. Ədəbi prosesdə mövcud proletar beynəlmiləlçiliyi azərbaycançılıq –yeni forma və məzmun, yeni ideya və ideologiya izləyib.  
    İsa Həbibbəyliyə görə, sərt realizm –modernizmin özəl manifesti kimi təzahür edib. O, modernizmin ideya mərkəzi kimi “Qobustan”ı göstərib, Anarın “Nəsrin fəzası” essesini isə ədəbi-tənqidi manifest sayıb. Anar Azərbaycan modernizmi – sərt realizmin ideya-estetik prinsiplərini, poetikasını meydana qoyub. “Əllincilər” bu modernizmin hazırlıq dövrü, “Altmışıncılar”  bu ədəbi cərəyanın aparıcı simaları, yaradıcıları, hərəkətverici qüvvələri olublar. Sərt realizm –modernizm “Aralıq ədəbi nəsillə” müstəqillik dövrünün ədəbi nəsli arasında yaradıcılıq cərəyanı olub. Həmin ədəbi cərəyan sosialist realizmini səngidib, onu zəiflədib, ədəbi prosesdən çıxarmaq və çoxmetodlu ədəbiyyata, keçid prosesinə yönləndirmək cəhdində olub. 
    Nəzəriyyəçi-alim hesab edib ki, bu modernizmi 1991-1995-ci illərin keçid dövrü ilə eyniləşdirmək olmaz. Əksinə, Azərbaycan ədəbiyyatında mövcud modernizm, mövcud ədəbi cərəyan mahiyyətcə 1991-1995-ci illərin keçid dövründə fəaliyyətini başa vurub. Alim bildirib ki, modernizm keçid dövrünün yox, keçid ədəbiyyatının cərəyanı olub. Bu cərəyan ədəbi proses və tənqid axtarışlarının təbii axarlarından meydana gəlib və Sovet cəmiyyətində müstəqil ədəbi cərəyan və ya yaradıcılıq metodu kimi etiraf olunmayıb.
    Tədqiqatçının elmi-nəzəri müddəalarına görə, “Altmışıncılar” ədəbi hərəkatı sosialist realizmi ədəbiyyatının yekunu, müstəqillik dövrü ədəbiyyatının təbii başlanğıcıdır.
[bookmark: _GoBack]    Azərbaycan ədəbiyyatı tarixinin VII cildinin ikinci hissəsində poeziya (Bədirxan Əhmədli, Əlizadə Əsgərli) və nəsr (Akif Hüseynov) bölmələrinə aid icmallar, poeziyaya aid 46 portret-oçerk, nəsrə aid 27 portret-oçerk verilib.
    Kitabın rezyumesi professor Sara Osmanlı, ədəbiyyat siyahısı isə Günay Oruczadə və Rasta Fətiyevanındır.
    Azərbaycan ədəbiyyatı tarixinin VII cildinin üçüncü hissəsi üzərində işlər davam etdirilməkdədir.
                                                                                        Əlizadə Əsgərli,
                                                                                filologiya elmləri doktoru

